Marianne Marthinsen (Arbeiderpartiet), 2014-06-20:
Revidert budsjett skal jo være akkurat det – en revidering av budsjettet. Det er ikke en korsvei for de store, nye satsingene eller de omfattende grepene, men det er en mulighet til å justere kursen og til å sørge for at det rettes opp i åpenbare feil. Det er en mulighet som de borgerlige partiene velger å kaste bort. For første gang på mange år varsles det i revidert stigende ledighet. Det er kun en svak oppgang, riktignok, men tendensen i feil retning er det. La det være sagt: Den utviklingen er selvfølgelig i stor grad et resultat av svingende konjunkturer, men det er likevel verdt å reflektere et par sekunder over at det er lite som tyder på at de såkalte vekstfremmende skattelettene har båret frukter så langt. I fjor vår fikk vi signaler om en økende todeling i økonomien. Da benyttet vi anledningen i revidert budsjett til å legge fram en omfattende vekstpakke for fastlandsindustrien. I år burde lavere vekstanslag, skattesvikt og stigende ledighetstall fått regjeringen til å reagere. I stedet ser vi at taxfree og billigere påhengsmotorer er blant de aller viktigste prioriteringene. Vi velger i vårt alternative budsjett å reversere høstens innstramminger i permitteringsordningen. I høringen til finanskomiteen ble vi fortalt, både av LO og NHO, i tillegg til flere bransjeforeninger, om hvordan denne innstrammingen nå gjør at flere bedrifter må gå rett til oppsigelse i stedet for å permittere ansatte når ordrebøkene er skrinne. For halvparten av den summen som regjeringen bruker på å endre taxfree-ordningen, kunne den fulgt Arbeiderpartiets forslag om å sikre en skikkelig permitteringsordning. Det gjør den ikke. Jeg la merke til at finansministeren brukte ordet valgfrihet da hun la fram forslaget som gir oss mulighet til å bytte røyk mot vin. Jeg tipper at det er en valgfrihet som betyr lite for den ansatte som mister jobben, og for den bedriften som ikke lenger har råd til å velge å permittere verdifulle ansatte i stedet for å si dem opp. Vi prioriterer også å finansiere hele den økte etterspørselen etter barnehager. Regningen for regjeringens regnefeil har blitt liggende hos kommunene. Vi er glade for at Kristelig Folkeparti og Venstre gjennom budsjettforliket klarte å få lagt inn noe mer penger til barnehagene. Men fortsatt er det over 200 mill. kr som står udekket. Sammen med den skattesvikten som kommunene opplever, gir det en kraftig innstramming i de frie inntektene, sammenliknet med det man trodde var situasjonen i høst. Når regjeringen så vil pålegge kommunene å prioritere mer til rus og psykiatri – i og for seg et flott formål – er det innenfor en ramme som allerede er flere hundre millioner kr i minus. Regnestykket går rett og slett ikke opp. Resultatet er selvfølgelig at kommunene må prioritere ned svake grupper. Det er flere forslag vi gjerne skulle sett fikk flertall her i salen i dag: Prioritering av en bistandsmilliard til Syria, en ordentlig strategi for bosetting av de over 5 000 flyktningene og asylsøkerne som sitter på norske asylmottak, med lovlig vedtak om opphold, uten at de har fått en kommune å bo i. Situasjonen for dem er prekær. Dessuten: En bevilgning til etter- og videreutdanning av lærere, som hadde gjort at ingen lærere trengte å stå i kø for å få etterutdanning og 500 flere studentboliger – for å nevne noe. Det får vi ikke. De borgerlige partiene har åpenbart andre prioriteringer. Ingen regjering har noen gang brukt mer oljepenger enn denne. Likevel makter de ikke å betale regningen for sine egne regnefeil når det gjelder barnehager og lærligbedrifter. Så helt avslutningsvis: Vi har ved flere anledninger hørt de borgerlige partilederne snakke om hvordan Stortinget nå skal bli et så mye mer interessant sted, en mer interessant arena – man skal lytte til Stortinget. Jeg må si at det er desto mer oppsiktsvekkende at det ser ut til at de parlamentariske lederne på borgerlig side ikke kommer til å delta i debatten her i dag. Det er fortsatt ikke for sent å tegne seg. Jeg håper at de gjør det. Det ville vært en styrke for debatten i en svært viktig sak på Stortingets siste dag. Jeg tar med dette opp forslagene som Arbeiderpartiet har fremmet alene eller sammen med andre partier.